MIV-positiewe ma skenk deel van lewer aan terminaal siek babaArgieffoto. ŉ Gedeelte van die lewer van ŉ vrou wat MIV-positief is, is in haar terminaal siek baba oorgeplant nadat dokters besluit het dat die moontlikheid om die baba se lewe te red swaarder weeg as die risiko dat die kind dalk met MIV besmet kan word. Die span van die Wits Donald Gordon- mediese sentrum in Johannesburg het gesê dat die ma en die kind herstel het ná die oorplanting in 2017, maar dat dit nog nie duidelik is of die kind die virus het wat vigs veroorsaak nie. Die baba is 13 maande oud. Die span kundiges van die Universiteit van die Witwatersrand (Wits) het die prosedure verduidelik in ŉ artikel wat Donderdag in die AIDS-joernaal verskyn het. Volgens die universiteit is dit vermoedelik die eerste keer ter wêreld dat daar bewustelik ŉ leweroorplanting gedoen word waar die donateur ŉ MIV-lyer is op ŉ ontvanger sonder die virus. Die universiteit meen die sukses van die oorplanting baan die weg vir ŉ “potensiële nuwe poel van lewende donateurs wat meer lewens kan red”. Volgens die kundiges is dit moontlik dat die medikasie wat voor die oorplanting aan die kind gegee is die oordrag van MIV kon keer hoewel dit eers mettertyd sal duidelik word. Volgens die artikel was ŉ lewer van ŉ donateur sonder MIV nie beskikbaar nie in Suid-Afrika waar daar ŉ chroniese tekort aan organe vir oorplanting is. Die ma wat op antiretrovirale middels is, het by talle geleenthede gevra of sy nie ŉ deel van haar eie lewer kan skenk om haar kind se lewe te red nie. Dr. Jean Botha, die dokter wat die oorplanting gedoen het, het gesê in die weke ná die oorplanting het hulle gedink die kind is MIV-positief aangesien hul MIV-teenliggaampies waargeneem het. Verdere toetse deur MIV-spesialiste by die Nasionale Instituut vir Oordraagbare Siektes (Nios) het egter nie enige aktiewe MIV-infeksie by die kind opgetel nie. Suid-Afrika het die wêreld se grootste antiretrovirale terapieprogram. Dr. Anthony Fauci, hoof van aansteeklike siektes by die VSA se nasionale instituut van gesondheid en leier op die MIV-gebied, het gesê as dit ŉ keuse is tussen dood en om ŉ redelike goeie, kwaliteit lewe te lei met ŉ behandelbare infeksie dink hy die kundiges het ŉ billike besluit geneem. Fauci het wel beklemtoon dat dié geval nie nou die groen lig gee vir die benadering om weer probeer te word nie. “Alles moet op ŉ geval-tot-geval basis plaasvind.” Daar was al gevalle waartydens MIV-positiewe organe per ongeluk na MIV-negatiewe pasiënte oorgeplant is. In die VSA het die Johns Hopkins-universiteit onlangs die weg gebaan vir oorplantings van MIV-positiewe donateurs op MIV-positiewe ontvangers.